অফিস টাইমে অগ্নিকাণ্ডের জেরে আতঙ্ক ছড়াল এক্সাইড চত্বরে।
স্থানীয় সূত্রের খবর, বুধবার সওয়া ১২টা নাগাদ ৫২ চৌরঙ্গি রোডের একটি অফিস বাড়ি থেকে ধোঁয়া বের হতে দেখা যায়। পুলিশ সূত্রের খবর, পাঁচতলা বাড়িটির বেসমেন্টে ‘ইলেক্ট্রিক্যাল প্যানেল’ থেকে আগুন লেগে থাকতে পারে। 
আগুনের খবর পেয়ে ১৫ মিনিটের মধ্যেই দমকলের গাড়ি ঘটনাস্থলে পৌঁছয়। দমকলের চারটি ইঞ্জিনের চেষ্টায় আধ ঘণ্টার মধ্যে আগুন নিয়ন্ত্রণে আসে। ওই বাড়ির এক নিরাপত্তারক্ষী বরুণ দে বলেন, ‘‘বেসমেন্ট থেকে ধোঁয়া বের হতে দেখেই বাড়ির মালিককে ফোন করে ঘটনার কথা জানিয়েছিলাম। তার কিছুক্ষণের মধ্যে দমকলের গাড়ি চলে আসে।’’
স্থানীয় সূত্রের খবর, ওই বাড়ির দোতলাটি অনুষ্ঠানের জন্য ভাড়া দেওয়া হয়। উপরের তলাগুলিতে বিভিন্ন বাণিজ্যিক প্রতিষ্ঠানের রয়েছে। দমকল ঠিক সময় না এলে বড় বিপদের আশঙ্কা ছিল বলে মত স্থানীয়দের। যেহেতু অনুষ্ঠান উপলক্ষে দোতলাটি ভাড়া দেওয়া হয়, তাই বাড়ির পিছনে প্রায় ১২টি গ্যাস সিলিন্ডার মজুত করা রয়েছে। 
দমকল সূত্রের খবর, বেসমেন্টে অগ্নিনির্বাপক ব্যবস্থা থাকলেও সেই সময় তা কাজ করেনি। এক দমকল আধিকারিকের কথায়, ‘‘কেন কাজ করেনি সেই বিষয়টি খতিয়ে দেখা হবে।’’ ঘটনায় কোনও হতাহতের খবর নেই।
অগ্নিকাণ্ডের জেরে সাময়িক আতঙ্ক ছড়ায় সংলগ্ন এলাকায়। স্থানীয় সূত্রের খবর, ধোঁয়া চারিদিকে ছড়িয়ে পড়তেই অনেক কর্মী অফিস ছেড়ে বেরিয়ে এসেছিলেন। এক কর্মী বলেন, ‘‘পুরো এলাকায় কালো ধোঁয়া ছড়িয়ে পড়েছিল। ভয় হচ্ছিল, তাই রাস্তায় বেরিয়ে এসেছিলাম।’’